Junge Union (kratica: JU, hrvatski prijevod: Mlada unija) je zajednički politički podmladak njemačkih stranaka Kršćansko-demokratske unije (Christlich Demokratische Union, CDU) i Kršćansko-socijalne unije (Christlich Soziale Union, CSU). Ona ima 126.500 članova i najjača je politička organizacija mladeži u Njemačkoj i Europi. Osnovana je 17. siječnja 1947. godine. Predsjednik JU-a je Philipp Mißfelder.

Politički profil 
JU se u svojoj Programskoj povelji definira kao liberalna, konzervativna i napredna organizacija. Pri tome se oslanja na kršćanskoj slici čovjeka. JU zauzima se za razvijanje demokracije i tržišnog gospodarstva.
JU podupire ideju Europske unije i njeno proširenje, ali je protiv ulaska Turske u punopravno članstvo EU. S druge strane snažno je podupirala ulazak Hrvatske u punopravno članstvo Europske unije. JU zastupa ideju transatlanske sigurnosne politike u okviru NATO-a.
 
Po svjetonazoru je demokršćanska organizacija.

Njena zadaća je zastupanje politike CDU i CSU među mladima, a i interesa mlade generacije unutar matičnih stranaka CDU i CSU.

Ustrojstvo organizacije 
Članom Junge Union može postati svaka osoba između navršene 14. i 35. godine života. Da bi se postalo članom JU ne mora se nužno biti član CDU-a ili CSU-a. Predsjednici svih organizacijskih razina, koji po položaju ulaze u odbor dotične razine matične stranke, moraju biti članovi matične stranke. 

JU ima 18 pokrajinskih organizacija, od kojih Junge Union Bayern iz Bavarske kao podmladak samostalne stranke CSU čini jednu pokrajinsku organizaciju.  

Tijela JU na saveznoj razini su:
 Sabor (Deutschlandtag, doslovni prijevod: njemački dan)
 Savjet (Deutschlandrat)
 Savezni odbor (Bundesvorstand)
 Savezni časni sud (Bundesschiedsgericht)

Ustrojstvo organizacije definira se Statutom. Sabor JU bira Savezni odbor, tj. njezine dužnosnike. 
Unutar JU ustrojena je zajednica učenika pod nazivom Schülerunion (hrv. Učenička unija).

Glasilo mladeži 
Službeno glasilo JU je časopis Die Entscheidung (hrv. Odluka). Pokrajinske organizacije imaju vlastita glasila. Glasilo JU Bavarske (Junge Union Bayern) zove se BaJUwaren.

Članstvo u međunarodnim organizacijama 
JU je članica Mladeži Europske pučke stranke (YEPP), te Međunarodne mlade demokratske unije (IYDU).

Poznati članovi 
Mnogi demokršćanski političari iznjedrili su iz stranačke mladeži. 
Među poznatim bivšim članovima su:

 Helmut Kohl, savezni kancelar 1982. do 1998.
 Norbert Lammert, predsjednik njemačkog Bundestaga
 Hans-Gert Pöttering, predsjednik Europskog parlamenta
 Roland Koch, ministar-predsjednik pokrajine Hessen
 Peter Müller, ministar-predsjednik pokrajine Saarland
 Günther Oettinger, ministar-predsjednik pokrajine Baden-Württemberg
 Jürgen Rüttgers, ministar-predsjednik pokrajine Sjeverne Rajne-Vestfalije (Nordrhein-Westfalen)
 Christian Wulff, ministar-predsjednik pokrajine Donje Saske (Niedersachsen)
 Edmund Stoiber, bivši ministar-predsjednik Bavarske
 Ole von Beust, prvi gradonačelnik grada Hamburga
 Wolfgang Schäuble, savezni ministar unutarnjih poslova
 Franz Josef Jung, savezni ministar obrane
 Markus Söder, bavarski državni ministar za savezna i europska pitanja
 Rudolf Seiters, predsjednik njemačkog Crvenog križa
 princeza Gloria von Thurn und Taxis

Poveznice 
 Politički podmladak

Vanjske poveznice 
Junge Union službene stranice

Politički podmladak
Stranačke koalicije
Njemačke političke stranke